Tre minutter før den ordinære spilletid løb ud i kampen mod Silkeborg, skiftede Vendsyssel FF Thomas Hansen ind. Kampen endte 1-0 til nordjyderne, men nu kan den sene indskiftning vise sig at betyde nedrykning til 2. division. DBU har nemlig tabertdømt Vendsyssel. Thomas Hansen var fire dage tidligere på banen for Vendsyssel FF's danmarksserie-hold og det er ulovligt. Silkeborg får dermed tre point ind på kontoen, og Vendsyssel mister tilsvarende tre. For Silkeborg betyder det sikker tilbagevenden til Superligaen og for Vendsyssel betyder det overhængende fare for nedrykning. Holdet var i forvejen under stregen på baggrund af en ringere målscore end nærmeste konkurrent AB, og da det netop er AB, der er næste rundes modstander, ser det rigtig sort ud for nordjyderne.

Referat:
Den flotte sejr til Vendsyssel FF er vendt til et skrivebordsnederlag, fordi nordjyderne brugte ulovlig spiller.